27/03/2024
樓市仍未風光明媚
樓市撤辣後直至3月24日,出售了逾3600個新樓單位,在3月底賣到4000個亦不是夢,已經超過了業界大多數人的預測。如果連續多3個月、每月售4000個新樓單位,香港樓市就可以回復正常,地產商亦會恢復買地,香港財務收入也有所保證。
業界朋友同我講,新樓單位咁好賣是有多少意料之外,其中一個原因是不少國內賣家本來打算買一個,現在因為樓價下跌了兩成以及不用付30%印花稅,以往買一個單位的錢補多少就可以買多個,真係唔買就笨;而且香港官員亦打開口牌,講到明辣招的框架仍在,如果樓價飆升就會再出招,如果現在唔買,到政府再出招時,不但要多付樓價,而且仲要畀辣招稅,今日可以買到兩個單位的錢,到時只可以買一個單位,所以,現在有能力唔買就笨。
有老友話,既然樓市有咁好潛在因素,應該風光明媚。老實說,樓市的確好轉,但絕對唔可以用風光明媚來形容,因為不少業主仍然要賣樓來解決財務問題。首先是美國仍未減息,不少持有多個物業收租的業主收支仍未平衡,就算可以唔賣,都無能力再買樓,但好彩美國聯儲局已經發出了強烈減息訊號,估計下半年減息三次,總共減0.75厘。千祈唔好話0.75厘唔係好多,對於持有大量物業收租的業主來說,這是非常龐大的支出。如果真係減到0.75厘,樓市就會開始放晴。
本港樓市仍受陰霾籠罩,談復常實在言之過早。(iStock)
樓市還差一樣才可以話風光明媚,就是銀行開始借錢畀人買樓。現在唔係唔借,而是要求甚高,大多數有意買樓的香港人都唔符合要求,只靠內地買家頂住個樓市。當銀行不但停止call loan,並且願意借錢畀合資格的人買樓,樓市才可以話風光明媚。